Diari Oficial de la Generalitat Valenciana


Sumari del DOGV 7879, del 22-09-2016 (2016/7122)

RESOLUCIÓ rectoral 1618/2016, de 14 de setembre, per la qual es resol ordenar la publicació del Reglament d'administració electrònica de la Universitat Miguel Hernández d'Elx.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   7879

Data del DOGV
:   22-09-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/7122


Data del document
:   14-09-2016

Organisme emissor
:   Universitat Miguel Hernández d'Elx

Tipus de document
:   Resolució

Descriptors 

:   * legislació

RESOLUCIÓ rectoral 1618/2016, de 14 de setembre, per la qual es resol ordenar la publicació del Reglament d'administració electrònica de la Universitat Miguel Hernández d'Elx. [2016/7122]  
Fent ús de les potestats i funcions conferides pels Estatuts de la Universitat Miguel Hernández d'Elx, aprovats pel Decret 208/2004, de 8 d'octubre, del Consell de la Generalitat Valenciana, modificats pel Decret 105/2012, de 29 de juny, del Consell, i de les competències que dimanen dels articles 20 i següents de la Llei Orgànica 6/2001, d'Universitats, de 21 de desembre, modificada per la Llei Orgànica 4/2007, de 12 d'abril.  
Vist l'Acord adoptat pel Consell de Govern de la Universitat, en la sessió de 25 de maig de 2016, pel qual s'aprova el Reglament d'administració electrònica de la Universitat Miguel Hernández d'Elx, resolc:  
  
  
Ordenar la publicació en el Diari Oficial de la Comunitat Valenciana del Reglament d'administració electrònica de la Universitat Miguel Hernández d'Elx, en els termes establits en l'annex adjunt.  
  
  
Elx, 14 de setembre de 2016.- El rector: Jesús T. Pastor Ciurana.  
  
  
  
ANNEX  
Reglament d'administració electrònica   
de la Universitat Miguel Hernández  
  
Exposició de motius  
Títol I  
Disposicions generals  
Article 1. Objecte i àmbit d'aplicació  
Article 2. Principis  
Títol II  
Accés als continguts i serveis electrònics  
Article 3. Seu electrònica  
Article 4. Disponibilitat de serveis en la seu  
Article 5. Titularitat i gestió de la seu  
Article 6. Accessibilitat  
Article 7. Continguts de la seu electrònica  
Article 8. Catàleg de procediments i serveis electrònics  
Títol III  
De la identificació i signatura electrònica  
Article 9. Identificació de la seu electrònica  
Article 10. Actuació administrativa automatitzada  
Article 11. Signatura electrònica del personal al servei de la Universitat  
Article 12. Identificació i signatura de la ciutadania  
Títol IV  
Registre electrònic  
Article 13. Registre electrònic de la Universitat  
Títol V  
De les notificacions electròniques  
Article 14. Notificacions electròniques  
Títol VI  
Documents i expedients administratius  
Article 15. Documents administratius electrònics  
Article 16. Còpies en suport paper de documents electrònics  
Article 17. Còpies electròniques de documents en suport no electrònic  
Article 18. Còpies electròniques de documents electrònics originals  
Títol VII  
Comissió Tècnica d'Administració Electrònica  
Article 19. Comissió Tècnica d'Administració Electrònica  
Article 20. Grups de treball  
Disposicions addicionals  
Primera  
Segona  
Disposicions transitòries  
Primera  
Segona  
Disposició final. Entrada en vigor  
  
  
  
Exposició de motius  
  
La vinculació del principi d'eficàcia i de legalitat de l'Administració pública proclamat en l'article 103 de la Constitució amb l'ús de serveis electrònics està present en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en disposar l'article 45 que les administracions públiques impulsaran l'aplicació de tècniques i mitjans electrònics, informàtics i telemàtics per al desenvolupament de la seua activitat i l'exercici de les seues competències.  
Amb l'entrada en vigor de la Llei 39/2015, d'1 d'octubre, del Procediment Administratiu Comú de les Administracions Públiques, i de la Llei 40/2015, d'1 d'octubre, de Règim Jurídic del Sector Públic, es dóna un impuls important a la utilització dels mitjans electrònics. En l'entorn actual, la tramitació electrònica no pot ser encara una forma especial de gestió dels procediments sinó que ha de constituir l'actuació habitual de les administracions. Perquè una Administració sense paper basada en un funcionament íntegrament electrònic no sols serveix millor als principis d'eficàcia i eficiència, amb l'estalvi de costos a ciutadania i empreses, sinó que també reforça les garanties de les persones interessades. En efecte, la constància de documents i actuacions en un arxiu electrònic facilita el compliment de les obligacions de transparència perquè permet oferir informació puntual, àgil i actualitzada a les persones interessades.  
  
En aplicació dels principis establits en les esmentades disposicions, la present normativa crea la seu electrònica en la Universitat Miguel Hernández d'Elx i regula les característiques i continguts bàsics; implanta i regula el registre electrònic, que permetrà la presentació d'escrits, sol·licituds i comunicacions per via electrònica, principal instrument d'impuls de l'administració electrònica en la Universitat i, finalment, estableix les condicions necessàries d'identificació i signatura de la Universitat i de la ciutadania que els permet relacionar-se per mitjans electrònics amb suficients garanties.  
  
  
TÍTOL I  
DISPOSICIONS GENERALS  
  
Article 1. Objecte i àmbit d'aplicació  
1. La present normativa té com a objecte la regulació de l'ús dels mitjans electrònics en l'àmbit de la Universitat Miguel Hernández d'Elx.  
2. Aquest reglament serà aplicable a la Universitat Miguel Hernández i a tots els usuaris que es relacionen amb aquesta per mitjans electrònics.  
  
Article 2. Principis  
1. La Universitat Miguel Hernández, quant a la prestació de serveis electrònics, funcionarà d'acord amb els principis de responsabilitat, qualitat, accessibilitat, seguretat, interoperabilitat, neutralitat i disponibilitat. Així mateix, es respectaran els altres principis que arrepleguen la legislació estatal i autonòmica aplicable en l'àmbit d'administració electrònica.  
2. Quedarà garantida, en tot cas, la confidencialitat en les comunicacions que puguen afectar la seguretat pública, l'honor, la intimitat i seguretat de les persones, d'acord amb la legislació aplicable en matèria d'arxius, bases de dades públiques i protecció de dades personals.  
  
  
  
TÍTOL II  
ACCÉS ALS CONTINGUTS   
I SERVEIS ELECTRÒNICS  
  
Article 3. Seu electrònica  
1. La seu electrònica de la Universitat Miguel Hernández és l'adreça electrònica de la Universitat que possibilita els membres de la comunitat universitària i les persones que es relacionen amb aquesta l'exercici dels drets reconeguts en la normativa sobre accés electrònic de la ciutadania als serveis públics.  
2. La seu electrònica de la Universitat Miguel Hernández serà accessible en l'adreça https://sede.umh.es.   
3. La Universitat Miguel Hernández, com a titular de la seu electrònica, vetlarà per la integritat, veracitat i l'actualització de la informació i dels serveis a què puga accedir-s'hi.  
4. L'establiment de la seu i el seu funcionament es regiran, a més de per aquest reglament, per la legislació estatal i autonòmica aplicable, o per altres disposicions de la mateixa Universitat que li siguen aplicables.  
  
  
Article 4. Disponibilitat de serveis en la seu  
1. La seu electrònica de la Universitat Miguel Hernández estarà disponible tots els dies de l'any, durant les 24 hores del dia, sense perjudici de les interrupcions que per raons tècniques siguen imprescindibles.  
2. Les interrupcions programades seran comunicades a les persones usuàries amb la major antelació possible en la mateixa seu electrònica i en la pàgina web de la Universitat, indicant, en tot cas, els mitjans alternatius de consulta i accés disponibles en la Universitat.  
  
Article 5. Titularitat i gestió de la seu  
1. La titularitat de la seu electrònica correspon a la Universitat Miguel Hernández d'Elx.  
2. L'òrgan responsable de la gestió i administració de la seu electrònica és la Secretaria General. Li correspon la coordinació de la implantació de les mesures jurídiques, tecnològiques i administratives que assenyala el present reglament i les resolucions que es dicten en aplicació d'aquest. Igualment, la Secretaria General garantirà la plena efectivitat dels principis arreplegats en l'article 2, i adoptarà les mesures jurídiques i tecnològiques que siguen escaients.  
3. La Secretaria General exercirà les funcions en aquesta matèria d'acord amb les propostes elevades per la Comissió Tècnica d'Administració Electrònica, el funcionament de la qual queda regulat pel títol VII d'aquest reglament.  
4. La gestió tecnològica de la seu serà competència del Vicerectorat o òrgan responsable en matèria de tecnologies de la informació. En especial, li correspon la implantació de les mesures de seguretat que garanteixen l'accessibilitat i integritat de la informació i els serveis que s'ofereixen en la seu.  
  
Article 6. Accessibilitat  
1. El disseny de la seu electrònica observarà els requisits d'accessibilitat previstos en el Reial Decret 1494/2007, de 12 de novembre, pel que s'aprova el Reglament sobre les condicions bàsiques per a l'accés de les persones amb discapacitat a les tecnologies, productes i serveis relacionats amb la societat de la informació i mitjans de comunicació social, la normativa que ho modifique o substituïsca i altres normes que s'apliquen.  
  
Article 7. Continguts de la seu electrònica  
1. La seu electrònica de la Universitat Miguel Hernández contindrà, com a mínim:  
a) La informació actualitzada sobre la seu. En particular, la seua normativa reguladora, l'òrgan responsable de la gestió i administració i el mapa de navegació.  
b) El registre electrònic de la Universitat, així com la normativa de creació i funcionament.  
c) La informació sobre la política de protecció de dades i privacitat de la Universitat, que incloga un enllaç amb la seu electrònica de l'Agència Espanyola de Protecció de Dades.  
d) La data i hora oficials per les quals es regeix la seu electrònica de la Universitat i els dies declarats com a inhàbils.  
e) Els serveis d'assessorament electrònic a la persona usuària per a la utilització correcta de la seu.  
f) Els sistemes de verificació dels certificats de la seu, que estaran accessibles de forma directa i gratuïta.  
g) Informació sobre accessibilitat.  
h) Qualsevol altra informació que es determine.  
  
2. La seu electrònica contindrà els següents serveis a disposició de la ciutadania:  
a) El catàleg de procediments i serveis susceptibles de ser tramitats a través de mitjans electrònics.  
b) Els sistemes d'accés, si és el cas, a l'estat de tramitació dels procediments.  
c) La posada a disposició de les notificacions electròniques.  
d) La relació de serveis disponibles i com accedir.  
e) Els instruments necessaris per a l'accés per mitjans electrònics als serveis de la Universitat Miguel Hernández, inclosos els necessaris per a la signatura electrònica i per a la comprovació de la validesa dels documents signats d'aquesta manera.  
f) Una adreça de correu electrònic per mitjà de la qual els usuaris podran formular consultes sobre el funcionament de la seu electrònica de la Universitat.  
g) La relació de segells electrònics utilitzats per la Universitat en l'actuació administrativa automatitzada.  
h) L'accés als continguts i serveis de la seu electrònica en les llengües oficials de la Comunitat Valenciana.  
i) Qualsevol altre servei que es determine.  
  
3. Les normatives i resolucions dictades pels òrgans competents de la Universitat Miguel Hernández seran publicades en la seu electrònica si es refereixen a matèries regulades en aquest reglament.  
  
  
Article 8. Catàleg de procediments i serveis electrònics  
1. El catàleg de procediments i serveis susceptibles de ser tramitats a través de mitjans electrònics estarà visible en la pàgina de la seu electrònica.  
2. Podrà establir-se l'obligatorietat de relacionar-se amb la Universitat amb mitjans electrònics per a determinats tràmits o procediments i per a alguns col·lectius de persones físiques que per raó de la seua capacitat econòmica, tècnica, dedicació professional o altres motius s'acredite que tenen accés i disponibilitat dels mitjans electrònics escaients.  
  
3. En cada procediment es podrà accedir a la informació general relativa al mateix, amb indicació dels terminis màxims establerts per a la resolució dels procediments i per a la notificació dels actes que els posen terme, així com dels efectes que puga produir el silenci administratiu.  
4. Prèviament a la inclusió d'un tràmit o procediment administratiu en el catàleg serà necessari procedir a la realització d'una anàlisi de redisseny funcional i simplificació d'aquest, i garantir el seu ajust a la legislació vigent i als principis assenyalats en l'article 2 del present reglament.  
5. La incorporació o supressió d'un nou tràmit o procediment administratiu i de l'aplicació informàtica que el sostinga necessitaran una resolució del rector o persona que delegue, amb un informe previ de la Comissió Tècnica d'Administració Electrònica.  
  
  
TÍTOL III  
DE LA IDENTIFICACIÓ I SIGNATURA ELECTRÒNICA  
  
Article 9. Identificació de la seu electrònica  
1. Per a identificar-se i garantir una comunicació segura, la seu electrònica de la Universitat Miguel Hernández farà servir un certificat reconegut o qualificat d'autenticació de lloc web o mitjà equivalent.  
  
  
Article 10. Actuació administrativa automatitzada  
1. En els supòsits en què l'actuació administrativa es realitze de forma automatitzada podrà utilitzar-se el segell electrònic de la Universitat Miguel Hernández o de l'òrgan competent per a dur-la a terme o el codi segur de verificació vinculat a la Universitat Miguel Hernández. El codi segur de verificació, vinculat a la Universitat Miguel Hernández o òrgan competent, permetrà la comprovació de la integritat del document per mitjà de l'accés a la seu electrònica de la Universitat Miguel Hernández.  
2. La creació de segells electrònics vinculats a la Universitat Miguel Hernández i a òrgans administratius o personal d'aquesta es realitzarà mitjançant una resolució del rector o persona en qui delegue. Aquesta resolució haurà d'assenyalar les característiques tècniques generals del sistema de signatura i certificat, així com el servei de validació per a la verificació del certificat i les actuacions i procediments en què podrà ser utilitzat.  
  
Article 11. Signatura electrònica del personal al servei de la Universitat  
1. El personal al servei de la Universitat, si fa servir mitjans electrònics, utilitzarà un sistema de signatura electrònica que podrà identificar de forma conjunta al titular del lloc de treball o càrrec i a l'administració o òrgan en què presta els seus serveis.  
2. Per a la signatura o autenticació dels documents que produïsca, el personal utilitzarà el sistema de signatura que es determine en cada cas. Podran utilitzar-se sistemes de verificació de codi segur de verificació i en aquest cas s'aplicarà, amb les adaptacions corresponents, el que disposa l'article 10.  
  
Article 12. Identificació i signatura de la ciutadania  
1. La Universitat Miguel Hernández admetrà com a forma d'identificació i de signatura de la ciutadania els sistemes basats en certificats electrònics reconeguts o qualificats de signatura que es publiquen en la seu electrònica de la Universitat i altres sistemes d'identificació i de signatura consistents en l'ús de claus concertades per mitjà d'un registre previ com a persona usuària, en el qual el ciutadà o la ciutadana haurà d'identificar-se de forma fefaent. En tot cas els procediments o tràmits indicaran expressament el sistema de signatura admès tot basant-se en els principis de proporcionalitat i seguretat jurídica.  
2. La ciutadania podrà actuar a través d'una persona representant que haurà d'utilitzar en tot cas la seua pròpia signatura electrònica. En aquests casos de representació haurà de respectar-se el règim aplicable a cada modalitat de representació.  
3. La Universitat Miguel Hernández podrà, per mitjà de la publicació en seu electrònica, introduir la possibilitat que les persones interessades puguen realitzar tràmits i actuacions davant del registre electrònic a través de persones funcionàries públiques habilitades expressament a aquest efecte. El ciutadà o ciutadana haurà d'identificar-se davant de la persona funcionària i prestar consentiment exprés i haurà de romandre constància d'aquest.  
  
  
TÍTOL IV  
REGISTRE ELECTRÒNIC  
  
Article 13. Registre electrònic de la Universitat  
1. Es crea el Registre Electrònic de la Universitat Miguel Hernández d'Elx per a la recepció i remissió electrònica de sol·licituds, comunicacions i escrits relatius als procediments administratius que apareguen inclosos en el catàleg de procediments i serveis publicat en la seu electrònica de la Universitat.  
2. L'òrgan responsable de la gestió del Registre Electrònic és la Secretaria General.  
3. El Registre Electrònic estarà accessible en la seu electrònica de la Universitat i admetrà la presentació de documents tots els dies de l'any, durant les 24 hores del dia, sense perjudici de les interrupcions necessàries per raons tècniques, de les quals s'informarà en el mateix registre electrònic. En aquells casos d'interrupció no planificada en el funcionament del Registre Electrònic s'informarà els usuaris d'aquesta circumstància sempre que tècnicament siga possible. Així mateix, s'informarà de les ampliacions de terminis derivades de la interrupció que s'adoptaran, si és el cas.  
4. La data i hora oficial del Registre Electrònic, així com els dies declarats inhàbils seran els mateixos especificats per a la seu electrònica.  
5. El Registre Electrònic garantirà la constància, en cada assentament que es practique, d'un número, epígraf expressiu de la seua naturalesa, data i hora de la presentació, identificació de la persona interessada, òrgan administratiu remitent, si és procedent, i persona o òrgan administratiu a qui s'envia i, si és el cas, referència al contingut del document que es registra.  
6. Dels documents presentats en el Registre Electrònic s'emetrà automàticament un rebut consistent en una còpia autenticada del document de què es tracte, incloent-hi la data i hora de presentació i el nombre d'entrada de registre, així com un rebut acreditatiu d'altres documents que, si és el cas, l'acompanyen, que garantisca la integritat i el no-rebuig d'aquests.  
7. La presentació de les sol·licituds, escrits i comunicacions en el Registre Electrònic es realitzarà a través dels models normalitzats que estaran disponibles en el catàleg de procediments i serveis publicat en la seu electrònica i que hauran de ser emplenats d'acord amb el corresponent formulari.  
8. Els documents presentats en el Registre Electrònic hauran d'estar realitzats en formats definits per l'Esquema Nacional d'Interoperabilitat i en les normes tècniques d'interoperabilitat que es dicten en desplegament d'aquest. El tipus de formats admesos en el Registre Electrònic de la Universitat es publicaran en la seu electrònica.  
  
  
TÍTOL V  
DE LES NOTIFICACIONS ELECTRÒNIQUES  
  
Article 14. Notificacions electròniques  
1. Les notificacions en relació amb els procediments previstos en el catàleg de procediments i serveis publicat en la seu electrònica de la Universitat es practicaran preferentment per mitjans electrònics i, en tot cas, quan l'interessat resulte obligat a rebre-les per aquesta via.  
  
2. Les persones interessades que no estiguen obligades a rebre notificacions electròniques, podran decidir i comunicar en qualsevol moment a la Universitat, per mitjà del model normalitzat que s'establisca a aquest efecte, que les notificacions successives es practiquen o deixen de practicar-se per mitjans electrònics.  
3. Les notificacions per mitjans electrònics es practicaran per mitjà de compareixença en la seu electrònica de la Universitat. Als efectes previstos en aquest article, s'entén per compareixença en la seu electrònica l'accés per l'interessat o el seu representant degudament identificat al contingut de la notificació.  
4. S'enviarà un avís al dispositiu electrònic i/o a l'adreça de correu electrònic de l'interessat que aquest haja comunicat, informant-lo de la posada a disposició d'una notificació en la seu electrònica de la Universitat. La falta de pràctica d'aquest avís no impedirà que la notificació siga considerada plenament vàlida.  
5. Les notificacions per mitjans electrònics s'entendran practicades en el moment en què es produïsca l'accés al seu contingut. Quan la notificació per mitjans electrònics siga de caràcter obligatori, o haja sigut triada expressament per la persona interessada, s'entendrà rebutjada si han transcorregut 10 dies naturals des de la posada a disposició de la notificació sense que s'accedisca al seu contingut.  
  
  
TÍTOL VI  
DOCUMENTS I EXPEDIENTS ADMINISTRATIUS  
  
Article 15. Documents administratius electrònics  
1. Els documents administratius electrònics disposaran de les dades d'identificació que permeten la seua individualització, sense perjudici de la possible incorporació a un expedient electrònic o a un document electrònic de rang superior, i hauran d'haver sigut expedits i signats electrònicament per mitjà dels sistemes de signatura previstos en el present reglament.  
2. Els documents administratius electrònics que s'incorporen a un expedient electrònic hauran de tindre associades les metadades necessàries per a la correcta tramitació i posterior conservació. Les metadades mínimes obligatòries associades als documents electrònics, així com les dades de signatura o de referència temporal d'aquests i el procediment administratiu a què corresponen, seran els especificats en l'Esquema Nacional d'Interoperabilitat i en les normes tècniques d'interoperabilitat que es dicten en desplegament d'aquest.  
  
Article 16. Còpies en suport paper de documents electrònics  
1. Les còpies en suport paper dels documents administratius de la Universitat emesos per mitjans electrònics requeriran que hi aparega la condició de còpia i contindran un codi generat electrònicament o un altre sistema de verificació, que permetrà contrastar l'autenticitat de la còpia per mitjà de l'accés als arxius electrònics de la Universitat a través de la seu. Aquestes còpies autèntiques tindran la mateixa validesa i eficàcia que els documents originals.  
  
Article 17. Còpies electròniques de documents en suport no electrònic  
1. Les còpies electròniques de documents originals en suport paper o en un altre suport no electrònic susceptible de digitalització, requeriran que el document haja sigut digitalitzat i hauran d'incloure les metadades que acrediten la condició de còpia i que es visualitzen en consultar el document.  
2. S'entén per digitalització el procés tecnològic que permet convertir un document en suport paper o en un altre suport no electrònic en un fitxer electrònic que conté la imatge codificada, fidel i íntegra del document.  
3. Per a garantir la identitat i contingut de les còpies electròniques o en paper i, per tant, el seu caràcter de còpies autèntiques, la Universitat realitzarà el procés de digitalització d'acord al que preveu l'Esquema Nacional d'Interoperabilitat i les seues normes tècniques de desenvolupament.  
4. La Secretaria General de la Universitat determinarà els funcionaris habilitats per a l'expedició de còpies autèntiques de documents públics administratius o privats realitzades d'acord amb allò que s'ha regulat en aquest article.  
  
Article 18. Còpies electròniques de documents electrònics originals  
  
1. La Universitat podria crear còpies electròniques d'un document electrònic original o d'una còpia electrònica autèntica, amb canvi de format o sense, per a això s'hauran d'incloure les metadades que acrediten la condició de còpia i que es visualitzen en consultar el document.  
  
  
TÍTOL VII  
COMISSIÓ TÈCNICA   
D'ADMINISTRACIÓ ELECTRÒNICA  
  
Article 19. Comissió Tècnica d'Administració Electrònica  
1. La Comissió Tècnica d'Administració Electrònica de la Universitat Miguel Hernández és l'òrgan assessor dels distints òrgans universitaris en matèria d'administració electrònica. Els membres de la comissió són designats i nomenats pel rector  
2. Són funcions de la comissió:  
a) Planificar i realitzar el seguiment de la implantació de l'administració electrònica en la Universitat.  
b) Emetre informes sobre els programes i aplicacions que s'utilitzen per a implementar els procediments de l'administració electrònica de la Universitat.  
c) Proposar les línies d'actuació que han de seguir-se per a la incorporació de nous procediments administratius electrònics, incloent-hi un ordre de prioritat per a la seua implantació.  
d) Elevar als òrgans competents, en cada cas, les propostes d'adaptació dels mitjans humans o materials, així com els tràmits o normatives reguladores d'aquests que resulten necessaris o convenients en relació amb la implantació de procediments per a la tramitació electrònica.  
  
e) Proposar la realització de cursos de formació que tinguen relació amb l'administració electrònica.  
f) Elaborar un informe anual per elevar al Consell de Govern, en el qual es ret compte del grau d'implantació, així com dels acords presos per la comissió, les queixes i els suggeriments arreplegats i les solucions adoptades per a resoldre'ls.  
g) Qualssevol altres funcions que li siguen encomanades pel rector o el Consell de Govern.  
Article 20. Grups de treball  
1. Podran existir, dependents de la Comissió Tècnica d'Administració Electrònica, grups de treball, la composició i nombre de membres dels quals serà determinada per la mateixa comissió. Els membres d'aquests grups de treball podran ser també membres de la comissió.  
2. Aquests grups de treball tindran encomanada l'assistència a la comissió en la preparació i elaboració dels documents i informes de l'article anterior, així com qualsevol altra labor de suport a aquesta.  
  
  
DISPOSICIONS ADDICIONALS  
  
Primera  
La Llei 39/2015, d'1 d'octubre, del Procediment Administratiu Comú de les Administracions Públiques; la Llei 40/2015, d'1 d'octubre, de Règim Jurídic del Sector Públic, i la resta de normativa vigent seran aplicables de forma supletòria en tot allò no previst en el present reglament.  
  
Segona  
Es crea la seu electrònica de la Universitat, que estarà accessible en l'adreça electrònica següent: https://www.sede.umh.es i entrarà en funcionament des de l'entrada en vigor del present reglament.  
El Registre Electrònic de la Universitat estarà en funcionament des de l'entrada en vigor d'aquest reglament.  
  
  
DISPOSICIONS TRANSITÒRIES  
  
Primera  
La identificació per mitjà de funcionari públic prevista en l'article 12.3 queda diferida fins a la publicació en la seu electrònica de les condicions que haja de reunir aquesta.  
  
Segona  
L'habilitació dels funcionaris per a l'expedició de còpies autèntiques de documents públics administratius o privats prevista en l'article 17.4 queda diferida fins que la Universitat dispose dels mitjans de digitalització necessaris per a la seua realització.  
  
  
DISPOSICIÓ FINAL  
  
Entrada en vigor  
Aquest reglament es publicarà en el Diari Oficial de la Comunitat Valenciana i entrarà en vigor el dia 3 d'octubre de 2016.